Predkladacia správa

Návrh zákona vypracovalo Ministerstvo dopravy, pôšt a telekomunikácií SR na základe uznesenia vlády Slovenskej republiky číslo 9 z 12. januára 2005.
Zákonom č. 416/2001 Z. z. o prechode niektorých pôsobností z orgánov štátnej správy na  obce a na vyššie územné celky prešli na samosprávne kraje a obce príslušné kompetencie z krajských úradov a okresných úradov v rozsahu ustanovenom osobitnými predpismi v oblasti cestnej dopravy, pozemných komunikácií a vo veciach dráh.
 Zákonom č.534/2003 Z. z. o organizácii štátnej správy na úseku cestnej dopravy a pozemných komunikácií a o zmene a doplnení niektorých zákonov sa zriadili a určilo sa postavenie pre krajské úrady pre cestnú dopravu a pozemné komunikácie a obvodné úrady pre cestnú dopravu a pozemné komunikácie ako miestne orgány štátnej správy na úseku cestnej dopravy a pozemných komunikácií. Zároveň došlo podľa zákona č.515/2003 Z. z. o krajských úradoch a obvodných úradoch a o zmene a doplnení niektorých zákonov aj k odčleneniu krajských úradov a obvodných úradov v činnostiach všeobecnej vnútornej správy, živnostenského podnikania a civilnej ochrany. 
	Štátnu správu na úsekoch cestnej dopravy, pozemných komunikácií a vo veciach dráh vykonávajú obce a samosprávne kraje v rozsahu ustanovenom osobitnými predpismi. 
  	Ministerstvo dopravy, pôšt a telekomunikácií Slovenskej republiky vypracovalo návrh zákona o osobitnom kvalifikačnom predpoklade za účelom zabezpečenia kvalitného plnenia úloh štátnej správy na úsekoch cestnej dopravy, pozemných komunikácií a vo veciach dráh, aby bol zabezpečovaný zamestnancami, ktorí majú zodpovedajúce odborné vedomosti a praktické schopnosti a spĺňajú osobitný kvalifikačný predpoklad.
Návrh zákona je v súlade s Ústavou Slovenskej republiky a s ostatnými všeobecne záväznými právnymi predpismi Slovenskej republiky, ako aj s medzinárodnými zmluvami, ktorými je Slovenská republika viazaná.
Dopady realizácie navrhovanej právnej úpravy na štátny rozpočet sú uvedené v doložke finančných, ekonomických, enviromentálnych vplyvov a vplyvov na zamestnanosť a podnikateľské prostredie. Ministerstvo financií SR listom č. MF/27203/2005-81 zo dňa 1.12.2005 zobralo na vedomie, že finančné prostriedky súvisiace s realizáciou návrhu zákona budú zabezpečené v rámci schválených limitov kapitoly Ministerstva dopravy, pôšt a telekomunikácií SR, bez zvýšených nárokov na štátny rozpočet. Predložený návrh zákona nemá dopad na rozpočty obcí, na rozpočty VÚC, ani na rozpočty ostatných inštitúcií.
Návrh zákona nevyžaduje zvýšené nároky na pracovné sily, nemá vplyv na životné prostredie a podnikateľské prostredie.
Návrh zákona vzhľadom na svoj charakter nebol predložený na rokovanie Rady hospodárskeho a sociálneho partnerstva.
Návrh zákona bol v rámci medzirezortného pripomienkového konania preložený na pripomienkovanie 38 subjektom. Súčasťou materiálu je aj vyhodnotenie pripomienkového konania. Návrh zákona sa predkladá bez rozporu.
Návrh zákona bol prerokovaný v Legislatívnej rade vlády SR dňa 20. decembra 2005, po zapracovaní pripomienok Legislatívnej rady vlády SR bol v novom znení prerokovaný a schválený na rokovaní Legislatívnej rady vlády SR dňa 24. januára 2006.  

Nie je dôvod nesprístupňovania návrhu zákona.